b'\n_START_ARTICLE_\nHinko Nu\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli in 2 razredih gimnazije se je navdu\xc5\xa1il za gledali\xc5\xa1\xc4\x8de. V letih 1897\xe2\x80\x931900 je amatersko nastopal pri predstavah v Rokodelskem in Katoli\xc5\xa1kem domu, kjer ga je 1899 spoznal A. Verov\xc5\xa1ek in sprejel v svojo dramsko \xc5\xa1olo in uvedel v gledali\xc5\xa1\xc4\x8de; v sezoni 1899/1900 je nastopal \xc5\xa1e kot statist, kmalu pa v ve\xc4\x8djih in glavnih vlogah; 1908 je postal re\xc5\xbeiser in vodja dramske \xc5\xa1ole. Od 1908-1912 je vodil \xc5\xa1tevilna gledali\xc5\xa1ka gostovanja po vseh ve\xc4\x8djih krajih, zlasti po Gori\xc5\xa1kem in Primorskem, \xc5\xa0tajerskem in celo v Celovcu. Zaradi gledali\xc5\xa1ke krize je 1912 od\xc5\xa1el v Zagreb, kjer je deloval kot prvi igralec in re\xc5\xbeiser do 1918; tedaj ga je gledali\xc5\xa1ki konzorcij v Ljubljani povabil k organizaciji slovenskega Narodnega gledali\xc5\xa1\xc4\x8da; vodil je dramski ansambel in sam re\xc5\xbeiral 13 predstav. Zaradi nesoglasja z upravo je poleti 1919 od\xc5\xa1el v Maribor, postavil temelje drugemu slovenskemu gledali\xc5\xa1\xc4\x8du, ga vodil dve sezoni (1919-1921) in hkrati re\xc5\xbeiral 20 predstav. V obeh gledali\xc5\xa1\xc4\x8dih je opravil glavnino organizacijskega in umetni\xc5\xa1kega dela, do\xc5\xbeivljal razo\xc4\x8daranja in zato drugi\xc4\x8d od\xc5\xa1el v Zagreb na svoje prej\xc5\xa1nje mesto in tam deloval od 1921-1954. Poleg igranja in re\xc5\xbeije pa je bil tudi pedagog. Tu je 6 let (do 1928) pou\xc4\x8deval na Dr\xc5\xbeavni gluma\xc4\x8dki \xc5\xa1koli in do 1933 na Muzi\xc4\x8dki akademiji._NEWLINE_Nu\xc4\x8di\xc4\x8d je tako v Ljubljani kot Zagrebu deloval hkrati kot gledali\xc5\xa1ki vzgojitelj ter prizadevno sodeloval pri predstavah zagreb\xc5\xa1kega dru\xc5\xa1tva Slovenski dom, ki je po njegovi zaslugi posredovalo mnoga slovenska dramska dela. Ob\xc4\x8dasno je prevajal (prevedel je Vojnovi\xc4\x87ev Ekvinocij, Psyche in \xc5\xa1e nekaj drugih del), prirejal besedila za oder in napisal nekaj izvirnih iger (Ubijalci, Orkan, Atila v Emoni in Svitanje dramatizacija Tav\xc4\x8darjeve novele Antonio Gledjevi\xc4\x8d), ki pa jih je cenzura prepovedala. Izdal je tudi 3 knji\xc5\xbeice spominskih zapisov (Igral\xc4\x8deva kronika I-III; 1960-1964) in v njih iz svojega zornega kota osvetlil zna\xc4\x8dilni del doma\xc4\x8de gledali\xc5\xa1ke preteklosti._NEWLINE_Nu\xc4\x8di\xc4\x8d je eden od utemeljiteljev urejenega umetni\xc5\xa1kega gledali\xc5\xa1\xc4\x8da na Slovenskem po 1. svetovni vojni, ki je vsestransko zaslu\xc5\xbeen za obnovo ljubljanskega in ustanovitev mariborskega Narodnega gledali\xc5\xa1\xc4\x8da. Bil je vesten in prizadeven delavec, kot re\xc5\xbeiser zvest avtorjevi predlogi, kot igralec v ljubljanskem obdobju pa skorajda ni imel tekmeca.'